ওয়েব ডেস্ক: তিনদিনের সফরে কলকাতায় এসে মুখ্যমন্ত্রীর সঙ্গে বৈঠক করলেন ভারতে নিযুক্ত পাক হাই কমিশনার আবদুল বাসিত।  মুখ্যমন্ত্রীকে পাকিস্তানে যাওয়ার আমন্ত্রণও জানিয়েছেন তিনি। এদিন  সকালে বণিকসভার অনুষ্ঠানে সাংবাদিকদের মুখোমুখি হন পাক হাইকমিশনার। জাকিউর রহমান লকভি থেকে গিলানি প্রসঙ্গ, সব বিষয়েই মুখ খুলেছেন তিনি। ক্ষমতায় আসার পর পাকিস্তানের সঙ্গে সুসম্পর্ক গড়ে তুলতে উদ্যোগী হন প্রধানমন্ত্রী নরেন্দ্র মোদী। তবে দুদেশের বিদেশ সচিব স্তরে বৈঠকের আগে ভারতে নিযুক্ত পাক হাই কমিশনার দিল্লিতে বৈঠক করেন কট্টরপন্থী হুরিয়ত নেতার সঙ্গে। এর জেরেই ভেস্তে যায় বৈঠক প্রক্রিয়া। এরই মাঝে  ২৩ মার্চ ন্যাশনাল ডের অনুষ্ঠানে কট্টরপন্থী হুরিয়ত নেতা গিলানিকে আমন্ত্রণ জানিয়েছে পাকিস্তান। এদিন সে প্রসঙ্গে মুখ খুলেছেন বাসিত। সম্প্রতি মুম্বই সন্ত্রাসের মাস্টারমাইন্ড জাকিউর রহমান লকভিকে মুক্তির নির্দেশ দেয় পাক আদালত। বিষয়টিকে গুরুত্ব দিতে রাজি নন বাসিত।   কাশ্মীরের কট্টরপন্থী হুরিয়ত নেতা মাসরত আলমের মুক্তি সিদ্ধান্তে উত্তাল হয়েছিল সংসদ। বাসিতের মন্তব্য, আইনি জটিলতা না থাকায় মুক্তি দেওয়া হয়েছে মাশরতকে। এদিন বিকেলে নবান্নে গিয়ে মুখ্যমন্ত্রীর সঙ্গে দেখা করেন বাসিত। মুখ্যমন্ত্রীকে পাকিস্তান যাওয়ার আমন্ত্রণ জানিয়েছেন তিনি।